Document ID: 32007D0315

KOMISIJAS LĒMUMS
(2007. gada 30. aprīlis),
ar ko nosaka īpašus pasākumus, kas Kiprai jāpiemēro attiecībā uz skrepi slimību
(izziņots ar dokumenta numuru K(2007) 1877)
(Autentisks ir tikai teksts grieķu valodā)
(2007/315/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
tā kā:
(1)
Komisijas 2004. gada 28. aprīļa Regulu (EK) Nr. 836/2004 par pārejas posma pasākumiem, kas jāveic Kiprai attiecībā uz skrepi slimību (2), pieņēma, ņemot vērā ārkārtīgi augsto skrepi slimības izplatību aitu un kazu ganāmpulkos Kiprā. Šajā regulā noteikti daži pārejas pasākumi, tostarp aizliegums no Kipras uz citām dalībvalstīm vai uz trešām valstīm nosūtīt no aitām un kazām iegūtu gaļu un dažus gaļas produktus. Minēto regulu piemēro līdz 2007. gada 30. aprīlim.
(2)
Transmisīvo sūkļveida encefalopātiju (TSE) izskaušanas un uzraudzības 2006. gada Kopienas programmas rezultāti norāda, ka Kiprā ir konstatēti 865 TSE saslimšanas gadījumi aitām no kopējā 2 579 TSE gadījumu skaita Kopienā un 461 TSE saslimšanas gadījums kazām no kopējā 531 TSE gadījumu skaita Kopienā.
(3)
Saskaņā ar TSE ceļvedi (COM(2005) 322, galīgā redakcija), kas pieņemts 2005. gada 15. jūlijā un atbilstoši Veselības un patērētāju aizsardzības ĢD darba programmai 2006.-2007. gadam par TSE (SEC(2006) 1527) Komisija patlaban apspriež ar dalībvalstīm priekšlikumu pārskatīt spēkā esošos pasākumus, ko piemēro TSE skartajos ganāmpulkos, kuros nav konstatēta GSE.
(4)
Dzīvnieku veselības stāvokļa dēļ Kiprā aitu un kazu ganāmpulkos attiecībā uz skrepi slimību, ņemot vērā kontroles prasības un gaidot apspriežu secinājumus par spēkā esošo izskaušanas pasākumu pārskatīšanu, aizvien jāpiemēro daži aizsardzības pasākumi attiecībā uz Kopienas iekšējo tirdzniecību un tirdzniecību ar trešām valstīm ar dažiem no aitām un kazām iegūtiem gaļas produktiem un gaļu, lai izvairītos no slimības apdraudējuma citās dalībvalstīs.
(5)
Tāpēc no aitām un kazām Kiprā iegūtu produktu nosūtīšana uz citām dalībvalstīm un to eksports uz trešām valstīm joprojām jāaizliedz.
(6)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kipra nodrošina, lai no aitām un kazām iegūta svaiga gaļa, malta gaļa, gaļas izstrādājumi un gaļas produkti, kas noteikti Eiropas Parlamenta un Padomes Regulas (EK) Nr. 853/2004 (3) I pielikumā, netiktu nosūtīti no šīs dalībvalsts uz citām dalībvalstīm vai eksportēti uz trešām valstīm.
2. pants
Šo lēmumu piemēro līdz 2007. gada 31. oktobrim.
3. pants
Šis lēmums ir adresēts Kipras Republikai.
Briselē, 2007. gada 30. aprīlī

Labels: 3
17
18
6